Градоначелник Београда Зоран Радојичић казао је да мисли да комуналије у Београду нису поскупеле 50 одсто. На питање репортерке Прве ТВ да ли је тачно да су комуналне услуге које се обједињено плаћају преко Инфостана скупље за 50 процената, Радојичић је одговорио: “Да су комуналије скупље 50 одсто? Ја мислим да нису, али морам да проверим, немам тај податак”, казао је Радојичић. Your browser does not support the video tag. Идите пешке на посао, ако можете Може ли Београд постати "зелени град" питање је за првог човека престонице Зорана Радојичића, који сваки дан на посао иде пешке. "Мени треба десетак минута, али увек када могу идем пешке. Мислим да је то много бољи начин да човек дође до места до ког жели, ако икако може. С једне стране, то је здравије, а с друге праве се мање гужве у граду", казао је он за ТВ Прва. "Увек то радим и шаљем поруку другим људима да је то најбољи начин за транспорт, ако се икако може",поручио је градоначелник Београда суграђанима. На питање да ли уопште може код Београђана да се развије свест о томе, јер смо чини се већ навикли на константне гужве, а аутомобила је све више на нашим улицама, Радојичић каже да треба имати на уму да је лето за нама, односно мирнији период. "Почиње школа, сигурно и веће гужве и то јесте питање свести и размишљања о том проблему и стално морамо људе подсећати на то", каже он. Према његовим речима недовољан број људи је свестан колико је екологија важна за све нас. Пример су прљава приобаља које надлежне службе чисте колико могу и чим грађани пријаве, али проблем је и у нама. "Београд је све већи, има све више становника. Живимо у времену које је потпуно другачије него што је било раније и еколошки проблеми су све већи и битнији. Ако размишљамо о томе какав ћемо град да оставимо нашим будућим генерацијама морамо јако да обратимо пажњу на то. И тим се морамо бавити, освешћивањем људи. У том смислу и смањењу саобраћајних гужви, до бацања ђубрета. београд је наша кућа као што је васш дом и морамо пазити", поручио је градоначелник Београда. Блиц: Београђани ће одржавање зграда плаћати и до 50% одсто скупље, одлуку је 15. августа потписао и одобрио градоначелник Зоран Радојичић Београђани чије стамбене зграде одржава ЈП "Градско стамбено" убудуће ће ову услугу плаћати и до 50 одсто скупље! Надзорни одбор овог предузећа донео је 17. јула одлуку о повећању цена редовног или текућег одржавања, коју је 15. августа потписао и одобрио градоначелник Београда др Зоран Радојичић, чиме је она већ дан касније ступила на снагу. Становници престонице ће тако, само за одржавање и чишћење зграда, као и плату управника, сваког месеца морати да издвајају више од 2.000 динара. Подсетимо, Београђани су редовно одржавање преко "Градског стамбеног", у зградама са лифтом, до сада преко рачуна "Инфостана" плаћали 11,47 динара по квадрату (са ПДВ-ом), а по новој цени то ће бити чак 17,12 динара, што је повећање од преко 49 одсто. Нешто мањи цех имаће они у зградама без лифта који су издвајали 7,44 динара по квадрату, а убудуће ће морати 10,72, што је повећање од 44 одсто. У пракси то значи да ће станари који имају просечан стан од 60 квадрата, у стамбеном објекту са лифтом, уместо досадашњих 686,2 убудуће месечно плаћати 1.027,2 динара. - Градоначелник Београда донео је 15. 8. 2018. решење којим се даје сагласност на захтев нашег предузећа да се коригује висина накнаде за текуће одржавање стамбених зграда. Исто је ступило на снагу дан касније. Нова цена одржавања зграде без лифта је 8,93 динара по квадрату стамбене површине, без ПДВ-а, а нешто виша је за зграде у којима постоји лифт и износи 14,27 дин/м2, без ПДВ-а - потврдили су из "Градског стамбеног". Међутим, веома је интересантно образложење захтева за повећање цене које је ово предузеће упутило градоначелнику, а у којем се позивају на одлуку Скупштине града од 26. јуна ове године. Наиме, Скупштина је тада донела одлуку о минималној висини износа текућег или редовног одржавања зграда у износу од 360,85 динара у зградама без лифта, односно 469,11 за зграде са лифтом. "Стамбено" је, пак, како стоји у документу "анализом важећих цена услуга које ово предузеће пружа, дошло до закључка да 120.165 станова тренутно плаћа нижу цену текућег одржавања од прописане минималне цене садржане у одлуци". Па су решили не да онима који плаћају мање (станови испод 40 квадрата) наметну "минималац", већ да свима поскупи услуга и до 50 одсто. Посебно треба напоменути да је ово друго поскупљење услуга "Градског стамбеног" за последњих годину и кусур дана, пошто су у јулу 2017. цене повећане за 20 одсто (ниједно друго градско предузеће није значајније дизало цене својих услуга). А одлука о поскупљењу практично је прва коју је потписао нови директор овог градског предузећа Владимир Брашић. Поскупљење због слабих резултата Можда и главни разлог за огромно поскупљење су неочекивано ниски приходи "Стамбеног". Како стоји у извештају о реализацији годишњег плана и програма пословања за други квартал 2018. године, "приход по основу редовног одржавања планиран је у износу од 858.500.000 динара, а реализован у износу од 445.936.000, што чини 51 одсто планираног износа. До повећања прихода доћи ће у наредним кварталима, као резултат реализације планираног повећања висине накнаде за одржавање". (Прва - Б92, Блиц)